
Høringsinnspill Helsepersonell 2040
Norsk Osteopatforbund (NOF) støtter overordnet vurderingen om at det er nødvendig å gjennomføre en rekke tiltak som sikrer tilstrekkelig helsepersonell og effektiv ressursbruk for fremtiden. Helsepersonell må i denne sammenheng ses som en samlet ressurs hvor alle profesjoner bidrar med kompetanse og kapasitet, i både førstelinje og spesialisthelsetjeneste. Befolkningens behov for helsetjenester nå og i fremtiden er sterkt knyttet til samfunnsmessige forhold utover helsetjenesten.. 

Våre innspill, oppsummert:
· Forslag om å utrede oppgavedeling innen muskel- og skjelettplager må inkludere alle autoriserte yrkesgrupper med relevant kompetanse, som osteopater, fysioterapeuter, manuellterapeuter, naprapater og kiropraktorer.
· Osteopater, fysioterapeuter, og naprapater må gis tilgang til henvisninger til supplerende undersøkelser som bildediagnostikk, og til spesialist, etter samme modell som manuellterapeuter og kiropraktorer. 
· Det må vurderes å etablere profesjonsnøytrale muskel-skjelett behandler stillinger i helsetjenesten, som rekrutterer fra flere autoriserende fagutdanninger.
· Vi ser et mulighetsrom i å gjøre enda bedre bruk av Helsenett ved å sikre enkel og rimelig tilgang for alt autorisert helsepersonell, uavhengig om helsehjelpen ytes i offentlig- eller privatfinansiert regi.

Ansvars- og oppgavedeling
Vi setter pris på overordnet intensjon presentert i kapitel 6, om å gjøre bruk at ulike gruppers kompetanse for å løse oppgaver. Det gis flere gode eksempler på hvordan optikere, audiografer og andre, kan bidra med kapasitet. Det presenteres også hvordan tverrfaglighet i team bedre legger til rette for bruk av ulike profesjoners kompetanse. 

Forslag om å utrede oppgavedeling innen muskel- og skjelettplager må inkludere alle autoriserte yrkesgrupper med relevant kompetanse, som osteopater, fysioterapeuter, manuellterapeuter, naprapater og kiropraktorer. Slik planen er formulert nå, vil flere profesjoner utelates. Foreslåtte tiltak innen mulig oppgavedeling innen muskel- og skjelettplager er sterkt begrenset, ved at flere autoriserte profesjoner som allerede er etablert i helsetjenesten er utelatt. Når det i tillegg legges opp til at kun de som arbeider i offentlig finansiert helsetjeneste inkluderes, utelates også store deler av de profesjoner som nevnes i planen. Omtrent halvparten av alle behandlere i førstelinjetjenesten står utenfor offentlig finansiering, i sum flere tusen autorisert helsepersonell. Dersom man mener alvor med å frigjøre kapasitet og fordele oppgaver, må hele denne gruppen med spisskompetanse innen muskel- og skjelettplager inkluderes. Muligheten for å bidra i oppgavedelingen må følge kompetansen og krav om faglig forsvarlighet som autorisert helsepersonell, og ikke begrenses av rammer for offentlig finansiering. Dette kan sammenlignes med hvordan andre grupper inkluderes i vurderinger om mulig bedre fordeling av oppgaver, som f.eks. farmasøyter og optikere, som typisk arbeider i privat sektor. 

Osteopater, fysioterapeuter og naprapater bør gis tilgang til henvisninger til supplerende undersøkelser som bildediagnostikk, og til spesialist. De nevnte profesjoner innehar minimum 4-års høyere utdanning innen muskel- og skjelettplager, og nødvendig kompetanse til å kunne kartlegg og vurdere dette uten ytterligere krav om spesialisering. Det er ved flere anledninger nevnt krav om mastergrad for å kunne henvise. Et slikt ekstra krav vil vesentlig redusere mulig gevinst av oppgavedeling, i tillegg til økte kostnader for tjenesten. Innen muskel- og skjelettplager har i over 20 år kiropraktorer og manuellterapeuter kunnet henvise til bildediagnostikk og til spesialisthelsetjenesten. 
Evalueringen av forsøksprosjektet viste at yrkesgruppene på en god og ansvarlig måte tok verktøyene i bruk, til nytte for pasientene og i et kost-nytte perspektiv. Dette samsvarer med ordningen «First Contact Practiotioner _FCP» i Storbritannia, hvor flere yrkesgrupper inkludert osteopater, fysioterapeuter og kiropraktorer, fyller en viktig funksjon i triagering, kartlegging og behandling av store grupper av pasienter. Det å gi tilgang til disse verktøyene til kompetent og autorisert helsepersonell som allerede er på plass i tjenesten, er kostnadseffektivt og tidsbesparende. 

Vi mener at det må vurderes å etablere profesjonsnøytrale «muskel-skjelett behandler» stillinger i helsetjenesten, som rekrutterer fra flere autoriserende fagutdanninger. Profesjonsnøytrale stillingsbenevnelser og utlysninger vil kunne rekruttere kompetent helsepersonell til å dekke behov i hele landet. «First Contact Practitioner» rollen i Storbritannia favnes MSK- behandlere bredt, uten at det avgrenses til én profesjon. Det samme ser vi også i andre land, som f.eks. Australia, hvor begrepet «Allied Health Professions» favner en rekke profesjoner og anerkjenner deres bidrag i helsetjenesten. Dette vil kunne bidra til bedre rekruttering i hele landet, beholde personell i helsetjenesten, og styrke fagutvikling og samarbeid mellom profesjonene. 

Om digitalisering
Vi ser et mulighetsrom i å gjøre enda bedre bruk av Helsenett ved å sikre enkel og rimelig tilgang for alt autorisert helsepersonell, uavhengig om helsehjelpen ytes i offentlig- eller privatfinansiert regi. Informasjonsteknologi har bidratt til store fremskritt særlig når det gjelder kommunikasjon og samhandling. Teknologi brukt på en god måte bidrar til mer effektiv ressursbruk. Her har blant annet KI-støtte for journalføring gjort store fremskritt. Digitale journalsystemer med mulighet for både Helsenett-integrasjon og KI, er godt tatt i bruk i vår sektor. 

Om det å rekruttere å beholde helsepersonell
Vi mener at bedre fordeling av oppgaver og tilgang til relevante faglige verktøy vil gjøre det mer attraktivt å stå i tjenesten. I planen presenteres at for mange helsepersonell søker seg annet arbeid enn i helsetjenesten. Når vi ser på førstelinjetjenesten og muskel-skjelettplager, ser vi at det samme gjelder også denne gruppen. Det er flere tusen autorisert helsepersonell i form av fysioterapeuter, osteopater, ergoterapeuter, naprapater, og andre, som velger andre karriereveier. Mange ser seg nødt til å søke annet arbeid, selv om behovene er store når det gjelder kvalifisert helsehjelp til store pasientgrupper. Det er kostbart å utdanne helsepersonell og det vil være en åpenbar gevinst i å sørge for at færrest mulig søker andre veier.   

Om osteopater i helsetjenesten
I Norge er det ca 650 osteopater, og akkreditert utdanning leveres av Kristiania i Oslo. Osteopater autorisert helsepersonell i 4 av 5 nordiske land, og totalt 13 europeiske land – altså omtrent i samme omfang som kiropraktorer. I Europa er det totalt ca 50 tusen osteopater. Utdanningen i Norge er på 240 studiepoeng over 4år, hvorav siste år inneholder mye klinisk praksis.

Osteopaters faglige relevans og bidrag tjenesten
Denne oppsummeringen er primært basert på studier fra land hvor osteopatiutdanningene kan sammenlignes i større grad med den Norske utdanningen (oftest fire-årig fulltidsutdanning). Disse landene er England, Australia og New Zealand, mens det vises til sekundære referanser for andre europeiske land. 
· Pasientene oppsøker osteopater primært for muskel‑skjelettplager, særlig rygg‑ og nakkesmerter, og majoriteten er voksne i arbeidsfør alder, ofte kvinner (typisk 50–60 % kvinner) (1-4).
· Mange pasienter har kroniske eller subakutte plager og det er ikke uvanlig med komorbiditeter/tilleggsplager som hypertensjon, diabetes, angst, søvnforstyrrelser (2-9) 
· Det vanligste er at pasienten selv oppsøker osteopat uten henvisning, og osteopatene fungerer oftest som førstelinjekontakt (82–88 % selvhenvisning) (1, 3, 5). 
· Generelt rapporteres manuelle terapier som godt tolerert; alvorlige hendelser etter osteopatibehandling er svært sjeldne ifølge systematiske oversikter (10). Pasienters oppfatning av bivirkninger er flerfasettert og påvirkes av forventninger, selve behandlingsmøtet og det kliniske utfallet (11, 12). Kliniske studier peker på høy grad av selvrapportert forbedring og lav frekvens av komplikasjoner (1, 2, 10).
· Litteraturen indikerer at osteopater ofte tilbyr «pakker av omsorg» som inkluderer råd, øvelser og selvhåndtering, og at samarbeid/henvisningsmønster varierer mellom land avhengig av regulering og helsevesenets struktur (1-9, 13-15) .

Samlet tyder litteraturen på at osteopater ofte fungerer som førstelinjekontakt for muskel‑skjelettplager hos voksne som i stor grad betaler privat, at behandlingen rapporteres effektiv og sikker med lav frekvens av alvorlige hendelser.

Vi takker for muligheten til å komme med innspill, og bidrar gjerne i videre samtaler om hvordan vi sammen kan arbeide for å ta alle gode krefter i bruk for en bedre folkehelse. 

Vennlig hilsen, 

Tomas Collin, leder
Norsk Osteopatforbund

